b'\n_START_ARTICLE_\nWarhammer 40.000\n_START_PARAGRAPH_\nWarhammer 40.000 (neuradno poznana tudi kot Warhammer 40k ali samo 40k) je namizna takti\xc4\x8dna igra za dva igralca ali ve\xc4\x8d, ki jo izdaja angle\xc5\xa1ko podjetje Games Workshop. Igralci se bojujejo z vojskami, ki jih sestavljajo figure vojakov, konjenice in drugih bitij ter bojnih strojev v osnovnem merilu 28 mm (pribli\xc5\xbeno 1:65)._NEWLINE_Ozadje za igro je znanstvenofantasti\xc4\x8dna zgodba z elementi fantazije v izmi\xc5\xa1ljenem vesolju 41. tiso\xc4\x8dletja, kjer je \xc4\x8dlove\xc5\xa1tvo poselilo velik del na\xc5\xa1e galaksije in se za pre\xc5\xbeivetje bori z mno\xc5\xbeico nezemeljskih ras. Gre za distopi\xc4\x8dno, tema\xc4\x8dno okolje, ki ga ponazarja tudi slogan igre:\xc2\xa0\xc2\xbbIn the grim darkness of the far future, there is only war.\xc2\xab\xc2\xa0(slovensko\xc2\xa0\xc2\xbbV kruti tema\xc4\x8dnosti daljne prihodnosti obstaja samo vojna\xc2\xab). Skupno lahko igralci izbirajo med 12 frakcijami, ki predstavljajo zemeljske in nezemeljske rase, njihove enote pa na igralni povr\xc5\xa1ini predstavljajo miniaturne figurice, ki jih izdelujeta podjetji Citadel Miniatures in Forge World (obe del Games Workshop)._NEWLINE_Prva izdaja igre je iz\xc5\xa1la leta 1987 pod imenom Rogue Trader kot futuristi\xc4\x8dna razli\xc4\x8dica fantazijske igre Warhammer Fantasy Battles, pravila zanjo je napisal Rick Priestley. Priestley je \xc5\xa1e vedno \xc4\x8dlan skupine oblikovalcev, trenutno aktualna izdaja igre je \xc5\xa1esta, ki je iz\xc5\xa1la leta 2012. Na osnovi zgodbe je po licenci nastala tudi mno\xc5\xbeica stripov, romanov, namiznih in ra\xc4\x8dunalni\xc5\xa1kih iger (med njimi najnovej\xc5\xa1a Dawn of War) ter drugih del, ki se dogajajo v istem izmi\xc5\xa1ljenem vesolju in podajajo svoje aspekte osnovne zgodbe oz. jo raz\xc5\xa1irjajo.\n_START_SECTION_\nMehanika in potek igre\n_START_PARAGRAPH_\nV osnovi je igra za dva igralca, mehaniko pa je mo\xc5\xbeno raz\xc5\xa1iriti na poljubno \xc5\xa1tevilo igralcev. V nadaljevanju je opisan potek igre dveh igralcev. Vsak izmed njiju upravlja vojsko iz miniaturnih figuric, ki je vredna predhodno dogovorjeno \xc5\xa1tevilo to\xc4\x8dk. Vse enote in njihove nadgradnje imajo vrednost v to\xc4\x8dkah, ki se pri sestavljanju vojske se\xc5\xa1tevajo do dogovorjene vsote. Poleg vrednosti v to\xc4\x8dkah ima vsaka enota lastnosti, izra\xc5\xbeene v \xc5\xa1tevilkah, ki vplivajo na izid boja med enotami._NEWLINE_Bojno polje je ravna povr\xc5\xa1ina, ki je lahko standardnih dimenzij 6\xc3\x974 \xc4\x8devljev ali po izbiri igralcev, na kateri so poljubno razporejeni kosi terena, ki vplivajo na premikanje enot in njihovo vidno polje. Pred za\xc4\x8detkom igre igralca izmeni\xc4\x8dno postavita vse svoje enote na temu dolo\xc4\x8deno obmo\xc4\x8dje bojnega polja (najve\xc4\x8dkrat v pasu 12 ali 15 palcev od roba), zmagovalec meta kocke pa lahko izbira, kdo bo za\xc4\x8del._NEWLINE_Igralca nato izmeni\xc4\x8dno v potezah upravljata s svojimi enotami. Vsaka poteza je sestavljena iz treh faz: premikanja, streljanja in boja na blizu, ki si sledijo ena za drugo. Tako mora vsak igralec najprej premakniti vse enote, ki jih \xc5\xbeeli, nato streljati z vsemi in na koncu opraviti boj na blizu. Po tistem ko se kon\xc4\x8da vsaka od faz, ustrezna akcija ni ve\xc4\x8d mogo\xc4\x8da. Enote se lahko premikajo kamorkoli na bojnem polju najve\xc4\x8d do predpisane razdalje (pri ve\xc4\x8dini je to 6 palcev), razen v obmo\xc4\x8dja s terenom, ki je klasificiran kot neprehoden. Sledi streljanje; vsaka enota lahko ustreli enkrat s strelnim oro\xc5\xbejem, \xc4\x8de ga ima, po nasprotnikovi enoti do razdalje, ki je predpisana oro\xc5\xbeju. Nepredvidljiv element je met kocke; odvisno od sposobnosti enote mora igralec vre\xc4\x8di ve\xc4\x8d od dolo\xc4\x8dene vrednosti na \xc5\xa1eststrani kocki da strel zadane. Ponoven met kocke dolo\xc4\x8di, ali je zadetek po\xc5\xa1kodoval enoto (odvisno od mo\xc4\x8di oro\xc5\xbeja in odpornosti ciljane enote), le-ta pa se ima nato mo\xc5\xbenost ubraniti po\xc5\xa1kodbe s svojim oklepom (ta met opravi nasprotnik). Uspe\xc5\xa1no po\xc5\xa1kodovana enota je v ve\xc4\x8dini primerov nato odstranjena iz igre. Po podobnem sistemu poteka boj na blizu, le da tu igralca primerjata sposobnosti obeh enot za boj na blizu, od \xc4\x8desar je odvisna vrednost pri metu kocke, ki zadostuje za zadetek._NEWLINE_Cilj igre je uni\xc4\x8diti \xc4\x8dim ve\xc4\x8d nasprotnikovih enot ob izgubi \xc4\x8dim manj lastnih, v posameznih misijah pa je lahko cilj tudi zavzetje nasprotnikovega obmo\xc4\x8dja postavitve ali objektov na mizi, uni\xc4\x8denje kak\xc5\xa1ne specifi\xc4\x8dne enote ipd._NEWLINE_Pravila so razlo\xc5\xbeena v osnovni knjigi, vsaka izmed frakcij pa ima tudi lastno knjigo (t. i. Codex), ki opisuje zanjo specifi\xc4\x8dne enote, njihovo opremo in sposobnosti.\n_START_SECTION_\nWarhammer 40.000 kot hobi\n_START_PARAGRAPH_\nMiniature, ki jih izdelujeta podjetji Citadel Miniatures in Forge World, se prodajajo nesestavljene in nepobarvane. Igralec jih mora pred uporabo tako sestaviti, pri \xc4\x8demer se aktivno vzpodbuja spreminjanje osnovne oblike (t. i. konvertiranje) z uporabo ko\xc5\xa1\xc4\x8dkov drugih miniatur ali modelirne mase, kot pobarvati. Citadel Miniatures izdeluje akrilne barve na vodni osnovi, uporabne pa so tudi akrilne barve drugih proizvajalcev._NEWLINE_Games Workshop prireja tudi tekmovanja, kjer ocenjujejo izdelavo in barvanje figur.'